ילקוט יוסף ביקור חולים ואבלות הערות סימן מ - מנהגים השייכים ליום השנה אות לז
בהערה:
[bookmark: _GoBack]ואחר שנים יצא לאור שו"ת יביע אומר חלק י', ושם (חיו"ד סימן נז) כתב בנידון דידן, בזה"ל: נשאלתי אבל בתוך י"ב חודש על אביו או אמו, מה עדיף שיעלה לספר תורה למשלים שיש בו קדיש, או למפטיר. תשובה: בארחות חיים (ח"ב עמוד תר"א (אות לא)), במעשה של הנפטר הנידון לשריפה בגיהנם, שאל אותו החכם ומה הדבר אשר יצילך מן הצער הנורא הזה, אמר לו אין מי שיצילני אם לא שיאמר בני קדיש או יפטיר בנביא, לכבוד ה', ולעילוי נשמתי, ואם יעשה כן בטוחני כי תעמוד לי זכותו ויגן בעדי, ויבא החכם ויגד לבנו של הנפטר, ויעש ככל אשר אמר. לימים נגלה הנפטר בחלום אל החכם, ויאמר לו, תנוח דעתך שהנחת את דעתי. ומכאן פשט המנהג שבנו של הנפטר יזדרז לומר קדיש כל י"ב חודש, וגם להפטיר בנביא. ע"כ. וכן הוא בתשובת הריב"ש (סי' קטו). משמע שהקדיש וההפטרה שקולים הם. ובמס' כלה רבתי פ"ב, והובאה באור זרוע הגדול ח"ב (סוף סי' נ) ובמחזור ויטרי ח"א (סי' קמד), במעשה הנ"ל, נאמר שהבן יאמר קדיש וברכו. (שאומרים בסוף התפלה, קודם עלינו לשבח). והאור זרוע סיים, וכן מצא מורי רבינו אליעזר מגרמיזא בתנא דבי אליהו, שקטן יתום שאומר קדיש מציל את אביו מן הפורענות. ע"ש. ולעומתם איתא בזוהר חדש פרשת אחרי מות (דף פא ע"א), שאמר הנפטר בחלום לר' עקיבא, בשעה שעלה בני לס"ת ואמר את ההפטרה, הפקיעו ממנו דין גיהנם, ובשעה שעבר לפני התיבה להתפלל בצבור ואמר קדיש, קרעו את גזר דינו מכל וכל, ובשעה שלמד תורה ונסמך מר' עקיבא עטרוהו בכתרם של צדיקים והושיבוהו בגן עדן במחיצתם. ע"ש. וע"ע בזוהר חדש (רות, דף פד ע"ג). וז"ל הרמ"א בהגה (סי' שעו ס"ד), ונמצא במדרש שהבנים יאמרו קדיש על אב ואם, וכן נהגו לומר על אב ואם קדיש בתרא כל י"ב חודש. וכן נהגו להפטיר בנביא וכו'. וכתבו בשם ילקוט דוד (יו"ד סי' שעו) הטעם של ההפטרה, משום שבברכות ההפטרה יש תפלה על גאולת ישראל ועל קידוש שמו יתברך כמו בקדיש. והגרי"ח בספר בן איש חי שנה ב (פר' תולדות סעיף כא) כתב שלאבל תוך י"ב חודש על אביו או אמו, תועיל עליית הבן למפטיר יותר טוב מעליית משלים, וכל שכן אם הוא מפטיר בקרבנות המוספים של ראשי חדשים ושל המועדים, וקל וחומר העולה למפטיר בשבת זכור או בשבת פרה, שהם מדאורייתא, כמ"ש מרן בש"ע (סי' קמו סעיף ב, וסי' תרפ"ה סעיף ז). ע"כ. וכדבריו מבואר בספר מקדש מלך על הזוהר (פרשת ויקהל דף רו ע"ב), שעל פי מדרש הנעלם, עליית מפטיר עדיפא יותר מעליית משלים, אפילו כשאין קדיש למפטיר, כי בקריאת ההפטרה בצבור יש תועלת ונחת רוח לנפטר יותר מעליית משלים. וראה עוד במעבר יבוק (מאמר ב פרק כא).
שו"ת ציץ אליעזר חלק טז סימן לח
ג) עוד מצאתי בספר ויגד יעקב עה"ת (גרינוואלד) בספר שמות בקו' שארית ישראל שבסוה"ס שחותנו של המחבר הגה"צ מהרי"מ ברוין ז"ל אבד"ק ברעזוויטץ נגע ג"כ בביאור כוונת הרמ"א בזה, וכותב דמה שנוהגין להפטיר בנביא בשבת שלפני היא"צ לא ידעתי סמך למנהג זה. ואדרבה לפום ריהטא הי' נראה לעלות לתורה להיות מהשבעה קרואים מלקרות ההפטרה שהוא רק הוספה כנודע, ואת דברי הרמ"א (שנובע מדברי הב"י בטור בשם הכל בו) כותב לפרש כפי שהעלתי לעיל באופן הא', והוא, דכל זה לא מיירי רק בקטן כיון דמדינא אין קטן עולה למנין שבעה קרואים וטוב לעליית נשמה לעלות ולקרות בתורה ואצל קטן לא שייך תיקון זה על כן טוב שיעלה עכ"פ להפטיר בנביא וכו', אבל גדול שיכול לעלות למנין השבעה קרואים בוודאי יותר טוב שיעלה ממנין הז' קרואים וכו' וא"כ נכון המנהג שגם בשבת שלפני היאצ"ט יהדרו לעלות בתורה, וכפי דברי הקיצושו"ע סו"ס ע"ח, ולא דווקא להפטיר בנביא אלא אדרבה להיות ממנין הז' קרואים עיין שם. 
אלא דלאחר מיכן מוסיף הספר שם וכותב, דשוב נפל ברעיונו טעם למנהג זה להפטיר בנביא בשבת שלפני היא"צ, מפני, כי בעל ההפטרה אומר' גם כן הברכות, ובברכות האלו אנו מתפללים על ביאת המשיח ועל החזרת מלכות בית דוד ב"ב, וא"כ הוי דוגמת הקדיש, על כן נכון גם להפטיר בנביא בין יתום תוך י"ב חדש בין בעל היאצ"ט ע"ש. 
והמעיין בספר שם רואה בעליל כי הטעם הנוסף הזה שהוסיף בעל התשובה שם, הוא טעם מדידיה לישוב המנהג, אבל לא שפירש כן בכוו' הרמ"א, דבזה נשאר בדעתו דהרמ"א לא מיירי רק בקטן, ובאשר על כן מסיים בעל התשובה שם וכותב, דאמנם כיון דלא נזכר מנהג זה ולא מצא אותו בספרים על כן אין להתקוטט בשביל זה ודי אם הבעל יא"צ יעלה לתורה ממנין הז' קרואים יעו"ש.
